text: Thesis I.
  ACtum igitur est de Regibus; Consules sequuntur. Quae mutata gerendae Reipub. ratio, & pro libertate tutior, & sola, & nunc demum inter Romanos laudanda fuit. Neque ambigitur (ita enim cum Livio loqui hîc lubet, & judicandum est) quin Brutus idem, qui tantum gloriae Superbo exacto rege meruit, pessimo publico id facturus fuerit, si libertatis immaturae cupidine priorum regum alicui regnum extorsisset. Imò etiam si sub prioribus Regibus Pop. Rom. ferre potuisset majorem liberta-tem. Neque enim in Republ. omnes ejusmodi in melius, sed necessariae tantùm mutationes admittendae sunt.